**UREDBA PREDSEDNIKA VLADE z dne 8. 3. 2020**

**Dodatne določbe za izvajanje Uredbe z zakonsko močjo št. 6 z dne 23. 2. 2020**

**o izrednih ukrepih za zajezitev in obvladovanje širjenja okužbe**

**s koronavirusom (COVID-19). (20A01522)**

(*UL št. 59 z dne 8. 3. 2020*)

PREDSEDNIK VLADE

ob upoštevanju Zakona št. 400 z dne 23. 8. 1988;

ob upoštevanju Uredbe z zakonsko močjo št. 6 z dne 23. 2. 2020 o »Izrednih ukrepih za zajezitev in obvladovanje širjenja okužbe s koronavirusom (COVID-19)« in zlasti 3. člena;

ob upoštevanju Uredbe predsednika vlade z dne 23. 2. 2020 o »Določbah za izvajanje Uredbe z zakonsko močjo št. 6 z dne 23. 2. 2020 o izrednih ukrepih za zajezitev in obvladovanje širjenja okužbe s koronavirusom (COVID-19)«, objavljene v Uradnem listu št. 45 z dne 23. 2. 2020;

ob upoštevanju Uredbe predsednika vlade z dne 25. 2. 2020 o »Dodatnih določbah za izvajanje Uredbe z zakonsko močjo št. 6 z dne 23. 2. 2020 o izrednih ukrepih za zajezitev in obvladovanje širjenja okužbe s koronavirusom (COVID-19)«, objavljene v Uradnem listu št. 47 z dne 25. 2. 2020;

ob upoštevanju Uredbe predsednika vlade z dne 1. 3. 2020 o »Dodatnih določbah za izvajanje Uredbe z zakonsko močjo št. 6 z dne 23. 2. 2020 o izrednih ukrepih za zajezitev in obvladovanje širjenja okužbe s koronavirusom (COVID-19)«, objavljene v Uradnem listu št. 52 z dne 1. 3. 2020;

ob upoštevanju Uredbe predsednika vlade z dne 4. 3. 2020 o »Dodatnih določbah za izvajanje Uredbe z zakonsko močjo št. 6 z dne 23. 2. 2020 o izrednih ukrepih za zajezitev in obvladovanje širjenja okužbe s koronavirusom (COVID-19), ki veljajo na celotnem državnem ozemlju«, objavljene v Uradnem listu št. 55 z dne 4. 4. 2020;

ker je Svetovna zdravstvena organizacija 30. januarja 2020 epidemijo koronavirusa (COVID-19) razglasila za izredne mednarodne zdravstvene razmere;

ob upoštevanju sklepa Ministrskega sveta z dne 31. 1. 2020, s katerim so na državnem ozemlju za šest mesecev razglasili izredne razmere zaradi zdravstvenega tveganja, povezanega s pojavom bolezni, ki nastajajo zaradi virusnih povzročiteljev prenosljivih okužb;

ob upoštevanju razvoja epidemiološkega stanja, hitrega širjenja epidemije in povečanja števila okuženih na državnem ozemlju;

ob upoštevanju potrebe po ponovni opredelitvi rizičnih območij in določitvi dodatnih ukrepov na državni ravni;

ob upoštevanju, da so zaradi nadnacionalne razsežnosti epidemije in ogroženosti številnih območij na državnem ozemlju potrebni ukrepi za zagotavljanje enotnega izvajanja programov preprečevanja okužbe, oblikovanih na mednarodni in evropski ravni;

ob upoštevanju navodil, ki jih je Znanstveno-strokovni odbor iz 2. člena Odredbe vodje Oddelka za civilno zaščito št. 630 z dne 3. 2. 2020 pripravil na zasedanju 7. marca 2020;

na predlog ministra za zdravje, po pridobitvi mnenja ministrov za notranje zadeve, obrambo, ekonomijo in finance ter ministrov za izobraževanje, visoko šolstvo in raziskave, pravosodje, infrastrukturo in promet, kmetijsko, živilsko in gozdarsko politiko, kulturno dediščino in kulturne dejavnosti ter turizem, delo in socialne zadeve, javno upravo, deželne zadeve in lokalno samoupravo ter po pridobitvi mnenja predsednika Konference predsednikov dežel in predsednikov dežel Emilija-Romanja, Lombardija, Marke, Piemont in Veneto za področja v njihovi pristojnosti;

IZDA NASLEDNJO UREDBO:

**1. člen**

**(Izredni ukrepi za zajezitev okužbe v deželi Lombardija in v pokrajinah Modena, Parma, Piacenza, Reggio v Emiliji, Rimini, Pesaro in Urbino, Alessandria, Asti, Novara, Verbano-Cusio-Ossola, Vercelli, Padova, Treviso, Benetke)**

1. Za preprečevanje in zajezitev širjenja okužbe s koronavirusom (COVID-19) se v deželi Lombardija in v pokrajinah Modena, Parma, Piacenza, Reggio v Emiliji, Rimini, Pesaro in Urbino, Alessandria, Asti, Novara, Verbano-Cusio-Ossola, Vercelli, Padova, Treviso, Benetke izvajajo naslednji ukrepi:

a) omeji se gibanje fizičnih oseb, ki vstopajo, odhajajo ali se prosto gibljejo na območjih iz tega člena, razen če potujejo zaradi dokazanih delovnih potreb, nujnih primerov ali zdravstvenih razlogov. Vrnitev na domači naslov, v kraj bivanja ali stalnega prebivališča je dovoljena;

b) močno se priporoča osebam z znaki okužbe dihal in vročino nad 37,5 °C, naj ostanejo doma in naj se v največji meri izogibajo stiku z drugimi ljudmi ter pokličejo svojega osebnega zdravnika;

c) prepoveduje se osebam, ki so v karanteni oziroma ki jim je bila potrjena okužba z virusom, da zapustijo dom ali prebivališče;

d) začasno se odpovejo športni dogodki in tekmovanja vseh vrst in disciplin, ki se izvajajo v katerem koli okolju, tako javnem kot zasebnem. Ne glede na to pa so še nadalje dovoljeni omenjeni dogodki in tekmovanja ter treningi profesionalnih in kategoriziranih športnikov, ki se bodo udeležili olimpijskih iger ali državnih in mednarodnih prireditev, v športnih objektih brez občinstva, torej za zaprtimi vrati, ali na prostem brez navzočnosti javnosti. V vseh takih primerih pa morajo športna združenja in klubi s svojim zdravstvenim osebjem izvajati ustrezne preglede za omejitev tveganja širjenja virusa COVID-19 med športniki, strokovnim in vodstvenim osebjem ter spremljevalci;

e) priporoča se delodajalcem javnega in zasebnega sektorja, naj v času veljavnosti te uredbe svojim zaposlenim omogočajo koriščenje letnega dopusta in odrejenega dopusta ob spoštovanju določil črke r) prvega odstavka 2. člena;

f) zaprejo se žičniške naprave v smučarskih središčih;

g) začasno se odpovejo vse organizirane prireditve in dogodki na javnih ali zasebnih površinah, vključno s kulturnimi, zabavnimi, športnimi, verskimi in sejemskimi, tudi če se odvijajo v zaprtih prostorih, odprtih za javnost, kot so na primer veliki dogodki, kina, gledališča, pubi, plesne šole, saloni z igralnimi avtomati, stavnice in dvorane za bingo, diskoteke in podobni lokali. V omenjenih prostorih se vse dejavnosti začasno prekinejo;

h) prekinejo se vse vzgojno-izobraževalne dejavnosti predšolske vzgoje iz 2. člena Zakonske uredbe št. 65 z dne 13. 4. 2017, pouk v razredu na šolah vseh stopenj in obiskovanje višjih programov izobraževanja in usposabljanja, vključno z univerzami ter akademijami za glasbo, umetnost in ples, vsakršno obiskovanje tečajev poklicnega izobraževanja, podiplomskih programov, tečajev za zdravstvene poklice in tečajev univerz za tretje življenjsko obdobje ter izobraževalne dejavnosti, ki jih prirejajo javne lokalne in druge uprave ter zasebne organizacije, z izjemo izobraževanj na daljavo in predavanj za zdravnike - specializante in zdravnike, ki obiskujejo specializacijo iz družinske medicine, ter pripravništva za zdravstvene poklice. Da bi zagotovili socialno osamitev, se je treba izogibati vsakršni drugi obliki združevanja. Začasno se odpovejo vse seje kolegijskih organov, ki ne potekajo na daljavo. Upravljavci objektov poskrbijo za čiščenje prostorov in za izpolnjevanje administrativnih in računovodskih obveznosti, povezanih z omenjenimi dejavnostmi predšolske vzgoje, ki jih ne izvajajo vrtci in osnovne šole oziroma večstopenjski zavodi;

i) ob upoštevanju velikosti in značilnosti posameznega objekta je odprtje verskih objektov pogojeno s sprejetjem organizacijskih ukrepov za preprečevanje množičnega zbiranja oseb in zagotavljanje možnosti, da obiskovalci ohranjajo medsebojno razdaljo vsaj enega metra skladno s črko d) Priloge 1.

Začasno se odpovejo civilne poroke in verski obredi, vključno s pogrebnimi;

l) zaprejo se muzeji ter drugi kulturni zavodi in znamenitosti iz 101. člena Zakonika o kulturni dediščini in krajini skladno z Zakonsko uredbo št. 42 z dne 22. januarja 2004;

m) ustavijo se postopki za izvedbo javnih in zasebnih natečajev z izjemo primerov, ko ocenjevanje kandidatov poteka izključno na podlagi življenjepisa ali z elektronskimi sredstvi; ukinitev ne velja za javne natečaje za zdravstvene delavce, vključno z državnimi izpiti in strokovnimi izpiti za kirurge in za osebje civilne zaščite, ki naj po možnosti potekajo na daljavo oziroma vsaj ob spoštovanju medsebojne varnostne razdalje enega metra skladno s črko d) Priloge 1;

n) dovoljeno je opravljanje gostinskih dejavnosti in dejavnosti barov od 6.00 do 18.00, če upravljavec gostinskega lokala zagotovi pogoje za spoštovanje medsebojne varnostne razdalje enega metra skladno s črko d) Priloge 1, pri čemer se vsakršna kršitev kaznuje s prekinitvijo opravljanja dejavnosti;

o) dovoljeno je opravljanje komercialnih dejavnosti, ki se ne omenjajo v prejšnji črki, če upravljavec dejavnosti zagotovi strankam dostop do svojih prostorov v številčno omejenih skupinah oziroma na način, ki omogoča izogibanje nastajanju gneče, ob upoštevanju velikosti in značilnosti poslovnega prostora, in ki zagotavlja spoštovanje medsebojne varnostne razdalje enega metra skladno s črko d) Priloge 1, pri čemer se vsakršna kršitev kaznuje s prekinitvijo opravljanja dejavnosti. Če fizične značilnosti prostorov ali organizacijski pogoji dela ne omogočajo spoštovanja medsebojne varnostne razdalje enega metra, se omenjeni poslovni prostori zaprejo;

p) prekliče se izraba letnega dopusta zdravstvenih in strokovno-tehničnih delavcev ter zaposlenih, ki opravljajo naloge, ki so nujne za izvajanje dejavnosti kriznih enot na deželni ravni;

q) če je le možno, se seje izvedejo s povezavami na daljavo zlasti v primeru zdravstvenih in socialno-zdravstvenih služb, javnokoristnih dejavnosti in enot za usklajevanje, vzpostavljenih za namene zajezitve širjenja koronavirusa COVID-19, in vsekakor ob spoštovanju medsebojne varnostne razdalje enega metra skladno s črko d) Priloge 1 ter izogibanju množičnemu zbiranju oseb;

r) ob sobotah in nedeljah, praznikih in predprazničnih dnevih se srednje veliki in veliki nakupovalni centri ter poslovni prostori v centrih ali na tržnicah zaprejo. Upravljavec omenjenih prostorov mora ob delavnikih vsekakor zagotoviti pogoje za spoštovanje medsebojne varnostne razdalje enega metra skladno s črko d) Priloge 1, pri čemer se vsakršna kršitev kaznuje s prekinitvijo opravljanja dejavnosti. Če fizične značilnosti prostorov ali organizacijski pogoji dela ne omogočajo spoštovanja medsebojne varnostne razdalje enega metra, se omenjeni poslovni prostori zaprejo. Zaprtje ne velja za lekarne, trgovine s parafarmacevtskimi izdelki in trgovine z živili, katerih upravljavci morajo zagotoviti pogoje za spoštovanje medsebojne varnostne razdalje enega metra skladno s črko d) Priloge 1, pri čemer se vsakršna kršitev kaznuje s prekinitvijo opravljanja dejavnosti;

s) začasno se ukinejo vse dejavnosti v fitnes in športnih centrih, bazenih, plavalnih centrih, centrih za dobro počutje, toplicah in zdraviliščih (z izjemo zdravstvenih storitev, ki spadajo v osnovno zdravstveno varstvo), kulturnih, socialnih in rekreacijskih centrih;

t) začasno se prekine opravljanje vozniških izpitov iz 121. člena Zakonske uredbe št. 285 z dne 30. aprila 1992, ki potekajo pri lokalnih Uradih za promet s sedežem na območju iz tega člena; s povezano odločbo pristojnega direktorja se za kandidate, ki niso imeli možnosti opraviti izpitov in testov zaradi prekinitve, odredi podaljšanje rokov iz 121. in 122. člena Zakonske uredbe št. 285 z dne 30. aprila 1992.

**2. člen**

**(Ukrepi za obvladovanje in zajezitev širjenja koronavirusa COVID-19 na državnem ozemlju)**

1. Za obvladovanje in zajezitev širjenja koronavirusa COVID-19 veljajo na celotnem državnem ozemlju naslednji ukrepi:

a) odpovejo se vsi kongresi, seje, srečanja in drugi dogodki, na katerih je predvidena navzočnost zdravstvenih delavcev oziroma osebja, zadolženega za opravljanje bistvenih ali javnokoristnih dejavnosti; vse ostale kongresne in konferenčne dejavnosti se prestavijo na čas po izteku veljavnosti te uredbe;

b) odpovejo se prireditve, dogodki in predstave vseh vrst, vključno s filmskimi in gledališkimi, tako v javnih kot zasebnih prostorih;

c) začasno se zaprejo pubi, plesne šole, saloni z igralnimi avtomati, stavnice, dvorane za bingo, diskoteke in podobni lokali, pri čemer se vsakršna kršitev kaznuje s prekinitvijo opravljanja dejavnosti;

d) začasno se zaprejo muzeji ter kulturni zavodi in znamenitosti iz 101. člena Zakonika o kulturni dediščini in krajini, iz ZU št. 42 z dne 22. 1. 2004;

e) za opravljanje gostinskih storitev in storitev v barih mora upravljavec zagotoviti, da se spoštuje medsebojna varnostna razdalja vsaj enega metra, pri čemer se vsakršna kršitev kaznuje s prekinitvijo opravljanja dejavnosti;

f) v komercialnih dejavnostih, ki niso zajete v prejšnji črki, na prostem ali v zaprtih prostorih, se izrecno priporoča, da upravljavec zagotovi organizacijo dela, ki omogoča dostop v številčno omejenih skupinah ali v taki obliki, da se prepreči množično zbiranje oseb, pri čemer se za obiskovalce upošteva medsebojna varnostna razdalja vsaj enega metra;

g) začasno se prekinejo tudi športni dogodki in tekmovanja vseh vrst in disciplin, ki se izvajajo v katerem koli okolju, tako javnem kot zasebnem; ne glede na to pa so dogodki in tekmovanja ter treningi za športnike tekmovalce še nadalje dovoljeni v športnih objektih brez občinstva, torej za zaprtimi vrati, ali na prostem brez navzočnosti javnosti; v vseh takih primerih morajo športna združenja in klubi s svojim zdravstvenim osebjem izvajati ustrezne preglede za omejitev tveganja širjenja virusa COVID-19 med športniki, strokovnim in vodstvenim osebjem ter spremljevalci. Splošne športne in motorične dejavnosti, ki se običajno izvajajo na prostem ali v telovadnicah, bazenih in športnih centrih vseh vrst, so dovoljene samo ob spoštovanju medsebojne varnostne razdalje enega metra iz črke d) Priloge 1;

h) do 15. marca 2020 se začasno prekinejo vzgojno-izobraževalne dejavnosti predšolske vzgoje iz 2. člena ZU 65 z dne 13. 4. 2017, izobraževalne dejavnosti na šolah vseh stopenj in obiskovanje višjih programov izobraževanja in usposabljanja, vključno z univerzami ter akademijami za glasbo, umetnost in ples, obiskovanje tečajev poklicnega izobraževanja, vključno z deželnimi tečaji, obiskovanje podiplomskih programov, tečajev univerz za tretje življenjsko obdobje in tečajev, ki jih izvajajo avtošole, razen če je omogočeno izobraževanje ali usposabljanje na daljavo; podiplomski programi za izobraževanje zdravstvenih delavcev, vključno s predavanji za zdravnike specializante in zdravnike, ki obiskujejo specializacijo iz družinske medicine, pripravništvo za zdravstvene delavce ter dejavnosti šol notranjega in obrambnega ministrstva ter ministrstva za ekonomijo in finance niso vključeni v začasno prekinitev pod pogojem, da je zagotovljena varnostna razdalja iz črke d) Priloge 1. Da bi zagotovili socialno osamitev, se je treba izogibati vsakršni drugi obliki združevanja;

i) začasno se prekinejo vse ekskurzije, programi izmenjave ali twinninga, vodeni izleti in druge poučne ekskurzije z drugačnim poimenovanjem, ki so jih načrtovale izobraževalne ustanove vseh stopenj;

l) ob upoštevanju določil črke h) se ponovni sprejem v ustanove za predšolsko vzgojo iz 2. člena ZU št. 65 z dne 13. 4. 2017 in v šole vseh stopenj po odsotnosti zaradi nalezljive bolezni, ki traja več kot pet dni in za katero velja obvezna prijava v skladu z Uredbo ministra za zdravje z dne 15. 11. 1990, objavljeno v Uradnem listu št. 6 z dne 8. 1. 1991, dovoli na podlagi zdravniškega spričevala, tudi z odstopanjem od veljavnih določb;

m) vodstvo šole med trajanjem prekinitve pouka v šolah izvaja razne oblike učenja na daljavo, tudi ob upoštevanju posebnih potreb invalidnih učencev;

n) na univerzah in akademijah za glasbo, umetnost in ples se lahko izobraževalne dejavnosti ali dejavnosti, predvidene z učnimi načrti, med trajanjem prekinitve izvajajo na daljavo, kadar je to mogoče, v oblikah, ki jih določijo univerze in izobraževalne ustanove, ob upoštevanju posebnih potreb invalidnih študentov; univerze in izobraževalne ustanove ob ponovni uvedbi običajnega delovanja po potrebi in po predhodni opredelitvi načina izvajanja dejavnosti zagotovijo, da se nadoknadijo predvidene dejavnosti usposabljanja in izobraževanja ali kateri koli preizkus ali preverjanje, tudi samo v delni obliki, ki so potrebni za zaključek izobraževalnega programa;

o) v korist študentov, ki zaradi izrednih zdravstvenih razmer, navedenih v tej uredbi, ne smejo sodelovati pri pouku ali učnih dejavnostih univerz in akademij za glasbo, umetnost in ples, se take dejavnosti, kadar je to mogoče, izvajajo na daljavo, na načine, ki jih določijo omenjene univerze in izobraževalne ustanove, ob upoštevanju posebnih potreb invalidnih študentov; univerze in institucije po potrebi in po predhodni opredelitvi načina izvajanja dejavnosti zagotovijo, da se nadoknadijo predvidene dejavnosti usposabljanja in izobraževanja ali kateri koli preizkus ali preverjanje, tudi samo v delni obliki, ki so potrebni za zaključek izobraževalnega programa; obdobja odsotnosti študentov, opisanih pod to točko, se ne odštevajo od dni obvezne prisotnosti, ki je pogoj za udeležbo na končnih izpitih ali osnova za ocenjevanje;

p) osebam, ki spremljajo bolnike, se prepove zadrževanje v čakalnicah oddelkov za nujne primere in sprejem ter za nujno medicinsko pomoč (DEA/PS), razen ob drugačnih navodilih pristojnega zdravstvenega osebja;

q) obisk sorodnikov in obiskovalcev v nastanitvenih domovih za dolgotrajno oskrbo, oskrbovanih zdravstvenih domovih (RSA), hospicih, rehabilitacijskih in stanovanjskih objektih za starejše, ki so ali niso samostojni, je dovoljen samo v primerih, ki jih določi vodstvo posameznega zavoda, slednje pa mora sprejeti ustrezne ukrepe za preprečevanje širjenja okužbe;

r) delodajalci lahko uvedejo fleksibilne oblike dela, ki jih določajo členi od 18. do 23. člena Zakona št. 81 z dne 22. 5. 2017, za vse vrste delovnih razmerij za celotno trajanje izrednih razmer, ki jih določa sklep ministrskega sveta z dne 31. januarja 2020, ob upoštevanju načel iz omenjenih predpisov, četudi niso bili sklenjeni predvideni individualni dogovori; obveznost obveščanja po 22. členu Zakona št. 81 z dne 22. 5. 2017 se izpolni v elektronski obliki tudi z uporabo dokumentacije, ki je na voljo na spletišču Nacionalnega zavoda za zavarovanje pred nesrečami pri delu (INAIL);

s) če je mogoče, se delodajalcem priporoča, da zaposlenim omogočijo izrabo letnega dopusta ali jim odredijo dopust;

t) za kandidate, ki zaradi prekinitve opravljanja dejavnosti iz črke f) prvega odstavka 1. člena Uredbe predsednika vlade z dne 25. 2. 2020 niso mogli opraviti izpita, se z ustrezno odločbo pristojnega direktorja določi podaljšanje rokov, ki jih predvidevata 121. in 122. člen Zakonske uredbe št. 285 z dne 30. 4. 1992;

u) ob upoštevanju smernic, ki jih je pripravilo Ministrstvo za zdravje v dogovoru s koordinatorjem ukrepov za obvladovanje izrednih razmer v povezavi s koronavirusom, morajo območne enote nacionalnega zdravstvenega sistema zagotoviti Ministrstvu za pravosodje ustrezno podporo za zajezitev širjenja okužbe s koronavirusom COVID-19 tudi z ustreznimi objekti, ki so primerni za sprejemanje novih varovancev v zavodih za prestajanje kazni zapora in prevzgojnih domovih za mladoletnike skladno z zdravstvenimi protokoli, ki jih je izdelala Generalna direkcija za preventivno zdravstveno varstvo pri Ministrstvu za zdravje. Za simptomatske primere pri novih varovancih se odredi osamitev od drugih zapornikov, pri čemer se priporoča preučitev možnosti alternativnih ukrepov v obliki hišnega pripora. Pogovori morajo potekati po telefonu ali z uporabo avdiovizualnih pripomočkov, tudi z odstopanjem od omejitve trajanja pogovorov, ki jo predvidevajo veljavni predpisi. V izrednih primerih se lahko dovoli osebni pogovor pod pogojem, da je zagotovljena varnostna razdalja najmanj 2 metrov. Priporoča se omejitev prostih izhodov iz zavoda in pogojnih kazni ali sprememba posameznih režimov, da se prepreči odhajanje in prihajanje v zavode, ter preučitev možnosti alternativnih ukrepov v obliki hišnega pripora;

v) odprtje verskih objektov je pogojeno s sprejetjem organizacijskih ukrepov, ki glede na velikost in značilnost posameznih objektov preprečujejo množično zbiranje ljudi in obiskovalcem omogočajo spoštovanje medsebojne razdalje najmanj 1 metra skladno s črko d) Priloge 1. Odpovejo se civilne poroke in verski obredi, vključno s pogrebnimi;

z) prepove se zapustitev stanovanja ali prebivališča subjektom v karanteni oziroma subjektom, ki so pozitivni na virus.

**3. člen**

**(Informativni in preventivni ukrepi na celotnem državnem ozemlju)**

1. Na celotnem državnem ozemlju se izvajajo naslednji ukrepi:

a) zdravstveni delavci morajo upoštevati ustrezne preventivne ukrepe za preprečevanje širjenja okužb dihal, ki jih je določila Mednarodna zdravstvena organizacija, in izvajati smernice Ministrstva za zdravje za čiščenje in razkuževanje prostorov;

b) vsem starejšim osebam ali osebam s kroničnimi boleznimi ali multimorbidnostjo, to je s stanjem prirojene ali pridobljene imunodepresije, se izrecno priporoča, da ne zapuščajo svojega stanovanja ali prebivališča razen v nujnih primerih in da se vsekakor izogibajo krajev množičnega zbiranja ljudi, kjer ni mogoče ohraniti medsebojne varnostne razdalje najmanj 1 metra, skladno s črko d) Priloge 1;

c) priporoča se, da se gibanje fizičnih oseb čim bolj omeji na najnujnejše primere;

d) osebam, ki imajo simptome okužbe dihal ali vročino (nad 37,5 °C), se priporoča, da ostanejo doma in čim bolj omejijo družbene stike ter stopijo v stik s svojim osebnim zdravnikom;

e) v zavodih za predšolsko vzgojo iz Zakonske uredbe št. 65 z dne 13. 4.  2017, v šolah vseh stopenj, na univerzah in v uradih drugih javnih institucij se v prostorih, namenjenih javnosti, kjer se zbira in giblje največ ljudi, izobesijo informacije o higienskih in sanitarnih preventivnih ukrepih iz Priloge 1;

f) župani in stanovska združenja spodbudijo širjenje informacij o higienskih in sanitarnih preventivnih ukrepih iz Priloge 1 tudi v poslovnih prostorih in gostinskih lokalih;

g) občinam in drugim lokalnim upravam ter kulturnim in športnim društvom se priporoča, naj ponujajo individualne rekreacijske dejavnosti namesto skupinskih, ki so s to uredbo prepovedane, in naj spodbujajo in promovirajo dejavnosti na prostem pod pogojem, da ne povzročajo množičnega zbiranja ljudi, oziroma dejavnosti, ki se lahko izvajajo na domu;

h) v javnih institucijah in zlasti na vhodih v zdravstvene objekte ter v vseh javnih prostorih so skladno z Navodili ministra za javno upravo št. 1 z dne 25. 2. 2020 na voljo za uslužbence, uporabnike in obiskovalce razkužila za roke;

i) pri izvajanju javnih in zasebnih natečajnih postopkov se sprejmejo ustrezni organizacijski ukrepi za zmanjšanje neposrednih stikov med kandidati ter ukrepi, ki udeležencem zagotovijo spoštovanje varnostne razdalje najmanj 1 metra skladno s črko d) Priloge 1;

l) prevozniki v javnem potniškem prometu tudi pri prevozih na daljših razdaljah sprejmejo izredne ukrepe za čiščenje in dezinfekcijo voznega parka;

m) kdor se je štirinajst ali manj dni pred objavo te uredbe vrnil v Italijo z območij, ki jih je Mednarodna zdravstvena organizacija uvrstila med epidemiološko rizična, mora to nujno sporočiti Oddelku za preventivo javnega zdravstvenega podjetja, pristojnemu za območje, ter svojemu osebnemu zdravniku oziroma pediatru. Dežele določijo način prenosa podatkov javnim zdravstvenim službam s posebno odločbo, v kateri so navedene zakonske podlage in kontaktni podatki zdravnikov javnega zdravstvenega sistema; zaposleni pri klicnih centrih, ki prejmejo informacijo prek enotne številke za klice v sili 112 ali prek klicnih številk, ki so jih posebej uvedle dežele, morajo sporočiti osebne in kontaktne podatke, ki se nato posredujejo javnim zdravstvenim službam, pristojnim na posameznem območju.

2. Pristojni zdravstveni delavec in območna zdravstvena služba določita na podlagi smernic iz črke m) prvega odstavka trajanje obdobja osamitve na domu po navedenem postopku:

a) vzpostavita telefonski pogovor z osebo in pridobita čim bolj podrobne in dokumentirane informacije o krajih, v katerih se je oseba mudila, oziroma o poteh, ki jih je opravila v minulih 14 dneh, da bi čim bolje ocenila tveganje izpostavljenosti;

b) po ugotovitvi potrebe po vzpostavitvi zdravstvenega nadzora in uvedbi obdobja samoizolacije osebo natančno poučita o ukrepih, ki jih mora spoštovati, opišeta načine in namene osamitve, da se zagotovi čim boljše izvajanje ukrepov;

c) po ugotovitvi potrebe po vzpostavitvi zdravstvenega nadzora in uvedbi obdobja samoizolacije zdravstveni delavec obvesti osebnega zdravnika oziroma pediatra, ki skrbi za osebo, tudi za namene pridobitve potrdila za uveljavljanje socialno-varstvenih pravic (INPS), kot določa Okrožnica »INPS HERMES 25 febbraio 2020 0000716« z dne 25. 2. 2020;

d) ko je potrdilo nujno potrebno zaradi odsotnosti z dela, bo na Nacionalni zavod za socialno varstvo (INPS), delodajalca in osebnega zdravnika splošne medicine ali pediatra naslovljena ustrezna izjava, v kateri se navede, da je bila oseba iz javnozdravstvenih razlogov postavljena v karanteno, ob natančni navedbi datumov začetka in zaključka odrejenega obdobja.

3. Zdravstveni delavec mora tudi:

a) preveriti, da oseba, ki jo je treba osamiti, in vse ostale osebe v skupnem gospodinjstvu nimajo povišane temperature oziroma drugih značilnih simptomov;

b) poučiti osebo o simptomih, značilnostih kužnosti, načinih okužbe z boleznijo, ustreznih ukrepih za zavarovanje oseb v skupnem gospodinjstvu, če se pojavijo simptomi;

c) poučiti osebo o potrebi merjenja telesne temperature dvakrat dnevno (zjutraj in zvečer).

4. Za čim učinkovitejši zdravstveni postopek je treba soudeležene osebe nujno seznaniti s pomenom, načini in cilji osamitve na domu, da bi zagotovili čim popolnejše spoštovanje in izvajanje naslednjih ukrepov:

a) 14-dnevna osamitev na domu od dneva zadnje izpostavitve virusu;

b) prepoved druženja;

c) prepoved gibanja in potovanja;

d) zagotavljanje dosegljivosti za namene nadzora.

5. Če se pri osebi pod nadzorom pojavijo simptomi, mora oseba:

a) o tem takoj obvestiti osebnega zdravnika ali pediatra in zdravstvenega delavca;

b) nadeti kirurško masko, prejeto ob začetku zdravstvenega postopka, in se oddaljiti od ostalih oseb v skupnem gospodinjstvu;

c) ostati v svoji sobi za zaprtimi vrati in skrbeti za ustrezno naravno prezračevanje v pričakovanju na selitev v bolnišnico, če je to potrebno.

6. Zdravstveni delavec vsakodnevno pokliče osebo pod nadzorom, da preveri njeno zdravstveno stanje. Če se pojavijo simptomi, pristojni javni zdravnik po posvetovanju z osebnim zdravnikom ali pediatrom sledi navodilom Okrožnice št. 5443 Ministrstva za zdravje z dne 22. 2. 2020 z nadaljnjimi spremembami in dopolnitvami.

7. Na celotnem državnem ozemlju je priporočeno spoštovanje preventivnih higiensko-sanitarnih ukrepov iz Priloge 1.

**4. člen**

**(Spremljanje ukrepov)**

1. Prefekt, pristojen za območje, preventivno seznani ministra za notranje zadeve, zagotovi izvajanje ukrepov iz 1. člena in spremlja, da pristojni upravni organi izvajajo ostale ukrepe. Po potrebi sodeluje s policijo ob morebitni podpori gasilcev in oboroženih sil, obvesti pristojne lokalne policijske enote in seznani predsednika dežele oz. avtonomne pokrajine.

2. Nespoštovanje obveznosti iz te uredbe se kaznuje po 650. členu Kazenskega zakonika, kot določa četrti odstavek 3. člena Uredbe z zakonsko močjo št. 6 z dne 23. 2. 2020, razen če dejanje pomeni hujše kaznivo dejanje.

**5. člen**

**(Končne določbe)**

1. Določbe iz te uredbe stopijo v veljavo 8. marca 2020 in veljajo do 3. aprila 2020, razen če ni drugače določeno v posameznih ukrepih.

2. Ukrepi iz 2. in 3. člena veljajo tudi na območjih iz 1. člena, če na zadevnih območjih ne veljajo podobni oziroma strožji ukrepi.

3. Od dne uveljavitve določb te uredbe prenehata veljati Uredbi predsednika vlade z dne 1. marca in 4. marca 2020.

4. Ta uredba ne posega v pristojnost deželnega odrejanja iz drugega odstavka 3. člena Uredbe z zakonsko močjo št. 6 z dne 23. 2.  2020.

5. Določbe te uredbe veljajo za dežele s posebnim statutom in za avtonomni pokrajini Trento in Bolzano skladno z njihovimi statuti in izvedbenimi pravili.

 Rim, 8. marca 2020

 Predsednik vlade

 Conte

 Minister za zdravje

 Speranza

 Registrirano na Računskem sodišču 8. marca 2020

 Urad za pregledovanje aktov predsednika vlade Ministrstva za pravosodje in zunanje zadeve ter za mednarodno sodelovanje, reg. št. 417

**Priloga 1**

Higiensko-sanitarni ukrepi:

a) pogosto si umivajte roke. Priporočamo, da vsi javni lokali, telovadnice, supermarketi, lekarne in drugi kraji, v katerih se zbira veliko ljudi, ponujajo raztopine na osnovi alkohola za umivanje rok;

b) izogibajte se tesnim stikom z ljudmi, ki imajo akutno okužbo dihal;

c) izogibajte se objemom in rokovanju;

d) spoštujte medsebojno varnostno razdaljo vsaj enega metra v stikih z drugimi;

e) dihalna higiena (kihajte in/ali kašljajte v robček, ne da bi se z rokami dotaknili izločkov iz dihal);

f) izogibajte se skupni rabi steklenic in kozarcev, še zlasti med športno dejavnostjo;

g) ne dotikajte se oči, nosu in ust z rokami;

h) preden zakašljate ali kihnete, si pokrijte usta in nos;

i) protivirusna zdravila in antibiotike jemljite le, če vam jih predpiše zdravnik;

l) površine razkužujte z razkužili na osnovi klora in alkohola;

m) zaščitne maske uporabljajte le, če sumite, da ste zboleli, ali če skrbite za bolno osebo.